stanford-oval/wikipedia huggingface dataset:
טרנט קלי
ביוגרפיה

קלי נולד ב-1 במרץ 1966 ביוניון (Union) שבמיסיסיפי, בנם של ג'ון וברברה קלי. הוא תושב העיירה סאלטילו השוכנת בצפון מיסיסיפי, שם שימש כתובע המחוזי במחוז המשפטים במעגל הראשון של מיסיסיפי, הכולל שבעה ממחוזות המדינה. בשנת 1984 השלים קלי את לימודיו התיכוניים בתיכון יוניון, וכעבור שנה הצטרף למשמר הלאומי של צבא מיסיסיפי. כעבור זמן מה השלים לימודי תעודה ב"מכללת הקהילה המזרח-מרכזית", בטרם סיים באוניברסיטת מיסיסיפי לימודי תואר ראשון במנהל עסקים. ב-1994 היה לבוגר בית הספר למשפטים של אוניברסיטת מיסיסיפי וב-2010 קיבל תואר שני ממכללת המלחמה של צבא ארצות הברית. לאחר לימודי מהשפטים עבד קלי בעריכת דין פרטית עד 1999, אז התמנה לתובע עירוני בטופלו. הוא נבחר לתובע מחוזי בשנת 2011, והביס דמוקרטי מכהן מזה תשע תקופות כהונה.
קלי משרת כמייג'ור גנרל במטה הכוח המשותף במיסיסיפי של המשמר הלאומי של צבא ארצות הברית. בשנת 1990 התגייס למלחמת המפרץ ולמבצע סערת המדבר כקצין הנדסה משני. בשנת 2005 הוצב קלי כמייג'ור במהלך מלחמת עיראק עם החטיבה ה-155 כמפקד המבצעים של גדוד ההנדסה ה-150. בין השנים 2009–2010 שירת כלוטננט קולונל כמפקד צוות המבצעים של החטיבה ה-155 ופיקד על למעלה מ-670 חיילים ממסיסיפי, אוהיו וקנטקי. קלי עוטר בשני כוכבי הארד, בתג הפעולה הקרבית, מדליית דיפלורי (DeFleury) ובעיטורים צבאיים נוספים על שירותו הצבאי. בינואר 2018 הועלה לדרגת בריגדיר גנרל ובנובמבר 2020 קודם למייג'ור גנרל.
לאחר מותו של חבר הקונגרס הרפובליקני אלן נאנלי (אנ') בשנת 2015, נכנס קלי אל הבחירות המיוחדות למילוי מקומו בבית הנבחרים של ארצות הברית. אלמנתו של נאנלי, טורי, הביעה תמיכה במועמדותו של קלי. בשלב הראשון של הבחירות המיוחדות, סיים קלי במקום השני מבין 13 מתמודדים, מאחורי המועמד הדמוקרטי וולטר זין (Walter Zinn). מכיוון שאף מועמד לא גרף את מרב קולות הבוחרים, קלי וזין עלו לסיבוב שני ב-2 ביוני 2015. במהלך הסיבוב המכריע גרף קלי 70% מקולות הבוחרים, ונבחר אל הקונגרס ה-114 של ארצות הברית. באותו יום הושבע לתפקידו בידי יושב ראש בית הנבחרים של ארצות הברית פול ראיין.
במהלך כהונתו הראשונה היה קלי חבר בוועדת החקלאות ובוועדת העסקים הקטנים של בית הנבחרים. ב-14 ביוני 2017 נכח קלי בהתקפה על חברי הקונגרס הרפובליקנים בווירג'יניה.
בדצמבר 2020 נמנה קלי בין 126 חברי בית הנבחרים מהמפלגה הרפובליקנית שחתמו על מכתב ידידי בית המשפט לשם הבעת תמיכה בתיק "טקסס נגד פנסילבניה", תובענה ייצוגית שהוגשה לבית המשפט העליון של ארצות הברית בניסיון לערער על תוצאות הבחירות לנשיאות ארצות הברית 2020 במספר מדינות מתנדנדות, בהן ג'ו ביידן ניצח את הנשיא המכהן דונלד טראמפ. בית המשפט העליון מיאן לדון בתיק על סמך שלטקסס אין זכות עמידה לערער על תוצאות בחירות במדינה אחרת, על סמך פרק 3 לחוקת ארצות הברית.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  בובי הריסון, Nunnelee funds directed to Kelly’s campaign, באתר Northeast Mississippi Daily Journal‏, 21 באפריל 2015 (באנגלית)
↑  אמילי קאן, Kelly Wins Runoff for Mississippi House Seat, באתר Roll Call‏, 3 ביוני 2015 (באנגלית)
↑  דבורה ברפילד ברי, Trent Kelly sworn in as newest congressman from Miss., באתר Clarion Ledger‏, 10 ביוני 2015 (באנגלית)
↑    Harriet Alexander; Rob Crilly, ‏Donald Trump visits Steve Scalise in hospital after Republican congressman shot at baseball practice, The Telegraph, 15 June 2017
↑  מייקל ר. בלוד וניקולס ריקרדי, Biden officially secures enough electors to become president, באתר AP‏, 5 בדצמבר 2020 (באנגלית)
↑  הניו יורק טיימס, ביהמ"ש העליון בארה"ב דחה את התביעה של טקסס נגד תוצאות הבחירות, באתר הארץ, 12 בדצמבר 2020
| --- | --- |
בקרת זהויות :  US Congress: K000388
שון קסטן

שון תומאס קסטן (באנגלית: Sean Thomas Casten; נולד ב-23 בנובמבר 1971) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השישי של מדינת אילינוי, מאז 2019. קסטן, חבר המפלגה הדמוקרטית, מייצג מחוז קונגרס הכולל בתוכו חמישה ממחוזות אילינוי, בהם פרווריה המערביים של העיר שיקגו.
ביוגרפיה

קסטן נולד בדבלין, עיר הבירה של אירלנד, וגדל בהרטסדייל שבמחוז וסטצ'סטר במדינת ניו יורק. בשנת 1993 השלים לימודי תואר ראשון בביולוגיה מולקולרית ובביוכימיה ממידלברי קולג'. לאחר מכן, עבד במשך שנתיים כמדען בבית הספר לרפואה של אוניברסיטת טאפטס. ב-1998 קיבל תואר שני בניהול הנדסי ובהנדסה ביוכימית מבית הספר להנדסה של דארטמות' קולג'. קסטן החל את דרכו המקצועית ב-"Arthur D. Little", חברה לייעוץ אסטרטגי בבוסטון, שם ערך ניתוחי מידע עבור קבוצת ההנדסה הכימית של החברה. בשנים 2000–2007 היה נשיא ומנכ"ל התאגיד Turbosteam, שהמיר פליטות מתחנות כוח לאנרגיה.
בשנת 2007 ייסדו קסטן ואביו טום את "פיתוח אנרגיה ממוחזרת" (Recycled Energy Development, בראשי תיבות RED). RED התמקדה במיחזור אנרגיה מבוזבזת והפיכת מתקני אנרגיה לשימושים ידידותיים יותר לסביבה. RED ניסתה לעשות שימוש רווחי בטכנולוגיית לכידת חום של פסולת, כדרך ליצור אפיק לייצור חשמל שמשך את תשומת לבן של חברות הזנק אחדות שהיו מעוניינות למצוא "פריצת דרך" טכנולוגית. בשנת 2015, משקיע ב-RED תבע את החברה בתואנה לניהול כושל מצד קסטן. קסטן הסדיר את התביעה ומכר את החברה בשנת 2016; לדבריו, ההאשמות נגדו משוללות בסיס והיו חלק מניסיון השתלטות עוינת. קסטן היה יושב ראש מייסד של יוזמת נורת'איסט CHP‏ (Northeast CHP Initiative), מוסד ללא כוונת רווח שמטרתו לקדם מדיניות המעדיפה ייעול אנרגיה בצפון-מזרח ארצות הברית.
בספטמבר 2017, לקראת בחירות 2018, הכריז קסטן על התמודדותו אל בית הנבחרים של ארצות הברית במחוז בקונגרס השישי של אילינוי. בבחירות מקדימות שהתקיימו במפלגה הדמוקרטית גבר על שישה מתמודדים אחרים, והתקדם לבחירות הכלליות מול נציג המחוז המכהן מהמפלגה הרפובליקנית, פיטר רוסקאם. ב-6 בנובמבר 2018 ניצח קסטן את רוסקאם בפער בן 7%.
מרוץ זה בין קסטן לרוסקאם נתפס כאחד שעל הדמוקרטים לנצח על מנת להשיב את שליטתם בבית הנבחרים האמריקאי מאז בחירות האמצע ב-2010. במחוז הקונגרס השישי של אילינוי ניצחה המועמדת הדמוקרטית לנשיאות הילרי קלינטון בפער של שבעה אחוזים במהלך הבחירות לנשיאות ארצות הברית 2016. לפיכך, נמנה המחוז בין 25 המושבים שאיישו אנשי המפלגה הרפובליקנית בהם ניצחה קלינטון ב-2016; ב-23 מהם ניצחו הדמוקרטים במהלך בחירות 2018.
עם השבעתו לתפקיד, קסטן היה לדמוקרט הראשון שייצג מחוז זה מאז 1973. בקונגרס ה-117 מכהן קסטן כחבר בוועדת השירותים הפיננסיים, בוועדת המדע, הטכנולוגיה והחלל ובוועדת בית הנבחרים על משבר האקלים.
הערות שוליים

↑  שריל גיי סטולברג, 5% of Congress Was Born Abroad. Those Members Show What It Means to Be American., באתר הניו יורק טיימס, 16 ביולי 2019 (באנגלית)
1 2  ארין הגרטי, Downers Grove scientist is ninth Democrat to announce run for Roskam's seat, באתר שיקגו טריביון, 7 בספטמבר 2017 (באנגלית)
↑  ניק סובצ'יק, This moderate Dem just might be the Hill's top climate nerd, באתר E&E News‏, 5 ביוני 2018 (באנגלית)
1 2  פטריק מ. או'קונל, Democrat Sean Casten's business background under microscope in 6th Congressional District race, באתר שיקגו טריביון, 19 באוקטובר 2018 (באנגלית)
↑  ג'ון ואן, Cash infusion heats up prospects for recycled-energy business, באתר שיקגו טריביון, 16 בנובמבר 2007 (באנגלית)
↑  ג'וסי גארת'ווייט, Tapping into the Electric Power of Heat, באתר נשיונל ג'יאוגרפיק, 25 באוגוסט 2010 (באנגלית)
↑  קייטי פארנבאצ'ר, This Startup Is Using Tiny Antennas To Capture Waste Heat, באתר פורצ'ן, 20 ביולי 2016 (באנגלית)
↑  ג'ו רום, Progressive candidates are embracing clean energy as a campaign issue, באתר ThinkProgress‏, 19 באוקטובר 2017 (באנגלית)
↑  פטריק מ. או'קונל, Democrat Sean Casten declares victory over U.S. Rep. Peter Roskam in pivotal 6th Congressional District, באתר שיקגו טריביון, 6 בנובמבר 2018 (באנגלית)
↑  לין סוויט, Will Democrats Casten, Underwood beat Republicans Roskam, Hultgren?, באתר שיקגו סאן-טיימס, 2 בנובמבר 2018 (באנגלית)
↑  Dem Casten upsets Roskam to flip Illinois House seat, באתר The Hill‏, 6 באוקטובר 2018 (באנגלית)
↑  ג'סמין לי, To Reclaim the House, Democrats Need to Flip 24 G.O.P. Seats. 25 Are in Clinton Territory, באתר הניו יורק טיימס, 26 במרץ 2018 (באנגלית)
↑  ברידג'ט באומן, The Survivors: Three Republicans in Clinton Districts Hang On, באתר Roll Call‏, 16 בנובמבר 2018 (באנגלית)
↑  אדם נגורני, David Valadao Concedes House Race in Another Setback for California Republicans, באתר הניו יורק טיימס, 6 בדצמבר 2018 (באנגלית)
| --- | --- |
בקרת זהויות :  SNAC: w61p8s7q  US Congress: C001117
באדי קרטר

ארל לירוי "באדי" קרטר (באנגלית: Earl Leroy "Buddy" Carter; נולד ב-6 בספטמבר 1957) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס הראשון של מדינת ג'ורג'יה מאז 2015. הוא נבחר לראשונה לקונגרס האמריקאי בבחירות 2014, מטעם המפלגה הרפובליקנית. טרם היבחרו אל הקונגרס היה חבר בית המחוקקים בג'ורג'יה, תחילה בבית הנבחרים המדינתי (2009-2005) ואחר כך בסנאט של ג'ורג'יה (2014-2009).
ביוגרפיה

קרטר נולד בפורט ונוורת' (Port Wentworth) שבדרום-מזרח ג'ורג'יה, ובשנת 1975 סיים את לימודיו התיכוניים בבית הספר התיכון רוברט וו. גרובס השוכן בגארדן סיטי שבג'ורג'יה. ב-1977 השלים לימודי תעודה במכללת יאנג האריס וכעבור שלוש שנים, ב-1980, השלים באוניברסיטת ג'ורג'יה לימודי תואר ראשון במדעי הרוקחות. בשנים 1989–1993 היה חבר בוועדת התכנון והאזור של העיר פולר (Pooler), ולאחר מכן היה חבר במועצת העירייה מ-1994 עד 1995. בין השנים 1996–2004 היה ראש העיר.
בשנת 2005 נבחר לראשונה אל בית המחוקקים המדינתי, ומילא שתי תקופות כהונה בבית הנבחרים של ג'ורג'יה בשנים 2006–2010. ב-2009 נבחר לסנאט של ג'ורג'יה. במרץ 2014 נתגלעה מחלוקת ציבורית בנוגע ל-"S.B. 408", הצעת חוק שהגה קרטר ושתגדיל את שיעורי השיפוי עבור בתי המרקחת בג'ורג'יה. מכיוון שהוא בעלים של שלושה בתי מרקחת שעתידים ליהנות מרווחים גבוהים בעקבות החקיקה, מבקריו ראו בהצבעתו בעד הצעת החוק כמנוגדת לכללי האתיקה של הסנאט.
לקראת בחירות 2014 ויתר קרטר על מושבו בבית המחוקקים המדינתי כדי להתמודד אל בית הנבחרים של ארצות הברית במחוז הקונגרס הראשון של ג'ורג'יה, אחרי שנציג המחוז המכהן ג'ק קינגסטון (אנ') הודיע על פרישתו מבית הנבחרים לאחר 22 שנות כהונה לשם התמודדותו אל הסנאט של ארצות הברית. בבחירות המקדימות שהתקיימו במפלגה הרפובליקנית סיים קרטר במקום הראשון וגבר על שישה מתמודדים אחרים. הייתה זו התחרות האמיתית במעוז רפובליקני זה, והוא גרף 36% מהקולות – פחות מרף 51 האחוזים הדרושים לניצחון מוחלט והימנעות מסיבוב שני. בסיבוב זה גבר על יריבו בוב ג'ונסון עם 53% מהקולות. ביום הבחירות הכלליות ניצח את בריאן ריס, מועמד המפלגה הדמוקרטית, עם 60.9% מקולות הבוחרים.
עם התכנסות הקונגרס ה-114 של ארצות הברית בראשית ינואר 2015, קרטר הושבע לתפקידו. בבית הנבחרים לקרטר דפוס הצבעות שמרני בהחלט: הוא מתנגד לנישואים של בני-זוג מאותו המין, תומך בתנועות נגד הפלות ובזכות לשאת נשק, ובלימודי דת בבתי ספר ציבוריים. ב-6 בינואר 2021, למרות ולאחר ההסתערות על הקפיטול, הצביע קרטר בעת ספירת קולות האלקטורים בעד דחיית ניצחונו של הנשיא הנבחר של ארצות הברית ג'ו ביידן בבחירות לנשיאות 2020, חרף חוסר הוכחות וראיות להונאת בחירות נרחבת אליה טען הנשיא דונלד טראמפ. קרטר דבק בעמדתו ומיאן להתנצל על תמיכתו בדחיית הקולות, ואמר ש"יהיה זה יום קר בגיהנום בטרם אתנצל על כך".
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  Bitter anger over Jan. 6 riots lingers in the House, prompting a week of tense standoff and legislative stalemate, באתר וושינגטון פוסט, 15 במאי 2021 (באנגלית)
| --- | --- |
בקרת זהויות :  US Congress: C001103
דארל עיסא

דארל אדוארד עיסא (באנגלית: Darrell Edward Issa; נולד ב-1 בנובמבר 1953) הוא פוליטיקאי ואיש עסקים אמריקאי, המכהן כחבר בית הנבחרים של ארצות הברית מטעם מחוז הקונגרס ה-48 של מדינת קליפורניה. עיסא, חבר המפלגה הרפובליקנית, כיהן בעבר בבית הנבחרים בשנים 2001–2019, וייצג במרוצת השנים שני מחוזות קונגרס שכיסו בעיקר חלקים מצפון-מזרח העיר סן דייגו ומהמחוז בעל אותו השם. בשנים 2011–2015 ישב בראשות ועדת הפיקוח של בית הנבחרים.
עיסא שימש כמנכ"ל החברה "Directed Electronics", אותה ייסד ביחד עם שותף בשנת 1982. חברה זו היא אחת היצרניות הגדולות ביותר של מוצרי אבטחה לחלקי חילוף בתעשיית הרכבים. עם שווי נקי בן כ-250 מיליון דולר אמריקני, במהלך כהונתו בבית הנבחרים היה עיסא חבר הקונגרס של ארצות הברית האמיד ביותר. ב-10 בינואר 2018 הכריז עיסא כי לא יתמודד מחדש לתקופת כהונה עשירית. מייק לוין הדמוקרטי נבחר בבחירות 2018 להחליפו בקונגרס ה-116. בספטמבר 2018 מונה בידי נשיא ארצות הברית דונלד טראמפ למנהל סוכנות הסחר והפיתוח של ארצות הברית (USTDA).
ב-26 בספטמבר 2019, עיסא הודיע כי בבחירות 2020 יתמודד במחוז הקונגרס ה-50 של קליפורניה. בבחירות מקדימות שהתקיימו במרץ 2020, סיים עיסא בקום השני אחרי עמאר קמפה‑נג'אר, מועמד המפלגה הדמוקרטית, ולפיכך עלה מולו להתמודדות ביום הבחירות הכלליות. בנובמבר 2020 גבר על קמפה-נג'אר, ונבחר אל הקונגרס ה-117 של ארצות הברית.
ביוגרפיה > ראשית חייו

עיסא, השני מבין ששת ילדיהם של מרתה (לבית ביילפלט) ו-ויליאם עיסא, נולד בקליבלנד, הגדולה שבערי אוהיו. אביו היה אמריקאי ממוצא לבנוני שהשתייך אל הכנסייה המרונית, ואמו ממוצא גרמני ובוהמי שהייתה חברה בכנסיית ישו המשיח של קדושי אחרית הימים. בשנת 2006 נמנה בין ארבעת חברי הקונגרס ממוצא ערבי. בשנותיו האחרונות לילדותו, עברה משפחתו אל קליבלנד הייטס, פרוור יהודי של עיר הולדתו. רבים מחבריו הוא יהודים, ועל פי דיווחים שונים הוא אף עבד אצל רב, והיה לבקיא ברזי התרבות היהודית.
בשנת 1970, ביום הולדתו ה-17, עזב עיסא את בית הספר התיכון בו למד והתגייס לשירות בן שלוש שנים בצבא ארצות הברית. הוא שירת כטכנאי לסילוק פצצות והוקצה למשלוח החימוש ה-145. עיסא הוכשר לנטרל פצצות, והצהיר כי פלוגתו סיפקה אבטחה לנשיא ריצ'רד ניקסון כשסרקה אצטדיונים לשם ניקויים מחפצים חשודים לקראת עונת ה-MLB ב-1971. תחקיר של העיתונאי לאנס ויליאמס מהעיתון "San Francisco Examiner" ממאי 1998 מצא כי ניקסון לא נכח באף אחד ממשחקי ה-MLB בשנת 1971, אם כי הפלוגה של עיסא אכן ביצעה פעולות אבטחה בסדרת משחקים אלה. עם זאת, הגברת הראשונה של ארצות הברית פט ניקסון נכחה במשחק מספר 2 של בסדרת 1971, וזרקה את הזריקה הראשונה במשחק. לאחר משחקים אלה הועבר עיסא לתפקיד אפסנאי, כתוצאה מקבלת דירוגים ירודים.
ב-1972 השתחרר עיסא מהצבא לאחר שאביו לקה באוטם שריר הלב, וקיבל תעודת פיתוח חינוכי כללי (GED). פעמיים באותה השנה נעצר. באירוע הראשון הואשם בידי חבר מושבעים גדול בגניבה לכאורה של מזראטי, אך התובעים ביטלו את האישום. באירוע השני נעצר בגין נסיעה נגד כיוון התנועה בדרך חד-סטרית, ושוטר הבחין בכלי ירייה בתא הכפפות שלו. עיסא הואשם בנשיאת כלי נשק סמוי. הוא הודה באשמת החזקת נשק לא-רשום ונידון לשישה חודשי מאסר על תנאי, והוטל עליו קנס כספי זעיר. עיסא הצהיר כי הוא מאמין שהתיק הפלילי נמחק מאז.
עיסא למד מנהל עסקים באוניברסיטת סיאנה הייטס, מכללה רומית-קתולית באדריאן שבדרום מישיגן. מאוחר יותר החל ללמוד באוניברסיטת המדינה של קנט באוהיו, שם נרשם לחיל הכשרת קציני המילואים של צבא ארצות הברית, שם הגיע לדרגת לוטננט שני. בכוחות המילואים של הצבא שירת בשנים 1976–1980 וקודם לדרגת קפטן. זמן קצר בטרם השתחרר מכוחות המילואים של הצבא ב-1980, הואשם שוב עיסא בגניבת מכונית יוקרה. התביעה ביטלה את התיק באוגוסט אותה שנה. בשנת 1981 היה מעורב בתאונת דרכים. הנהג השני תבע את עיסא בסך 20 אלף דולר אמריקני, ובסופו של דבר הגיעו שני הצדדים לפשרה מחוץ לכותלי בית המשפט בסכום שאינו פורסם.
ביוגרפיה > קריירה עסקית

לאחר שעזב את הצבא, עיסא ואשתו השנייה, קתי סטנטון, שבו לאזור קליבלנד רבתי. לטענת עיסא, הוא ואשתו איגדו את חסכונותיהם, מכרו את מכוניותיהם (מרצדס משנת 1976 וחיפושית של פולקסווגן משנת 1967) וכן אופנוע מתוצרת ב.מ.וו, ולוו 50,000 דולר מבני משפחתם להשקעה בחברות "קוונטום", יצרנית אלקטרוניקה המנוהלת על ידי חבר משותף מקליבלנד הייטס שהרכיב מנורות הדברה (Bug zapper), חלקי רדיו CB ומוצרי צריכה שונים עבור חברות אחרות. אחד מאותם לקוחות, יצרנית אזעקות הרכב "סטיל סטופר", יסלול את דרכו של עיסא להון עצום. עיסא אמנם נאבק בדרך להצלחה פיננסית, והתייצב מבחינה כספית דרך עיקול הלוואה בסך 60 אלף דולרים, כאשר מייסד החברה ג'ואי אדקינס החמיץ תשלום שחב לעיסא.
עד מהרה השתלט עיסא על "סטיל סטופר", עד כדי כך שהיא סיפקה לתאגיד הענק "פורד" אלפי אזעקות רכב וניהלה משא ומתן להסכם דומה עם טויוטה. אך מוקדם בבוקר 7 בספטמבר 1982 עלו באש משרדי החברה והמפעל של "קוונטום" ו"סטיל סטופר" בעיר מייפל הייטס. ללוחמי האש נדרשו כשלוש שעות לכבות את הלהבות, ובנייני החברה נשרפו כליל. בחקירה משטרתית התברר כי השרפה הכילה "טביעות שרפה חשודות", שהוצתו בשני מקומות שונים בעזרת מאיץ בערה כגון בנזין. אדקינס, בעל החברה, גרס כי עיסא התכונן לשרפה כאשר הרחיב ב-462% את פוליסת הביטוח שלו שלושה שבועות קודם לכן, ופינוי מבעוד מועד של ציוד מחשבי המכיל מידע חשבונאי על לקוחות. חברת הביטוח "סנט פול ביטוחים", שנחשדה בהצתת השרפה ובהונאת ביטוח, שילמה תחילה 25 אלף דולר בלבד על נזקי השרפה.
הארגון "סטיל סטופר" שב במהרה לשגשוגו הקודם. עם עליית שיעור גניבות הרכבים בארצות הברית במהלך שנות ה-80 של המאה ה-20, עלה הביקוש להתקני אבטחה. רולס רויס, ב.מ.וו וג'נרל מוטורס הצטרפו לפורד ולטויוטה כלקוחות החברה. בשנת 1985 מכר עיסא את החברה ליצרן אזעקות בית בקליפורניה בשם "Directed Electronics" ועבר לפרוור ויסטה שבסן דייגו, שם החל להתגורר כדי לעבוד בחברה. כעבור זמן מה עזב את "Directed Electronics". עיסא הצליח להשתמש בידע שלו על החולשות באבטחות הרכבים שגנבי מכוניות ניצלו כדי לפתח מנגנוני גניבה יעילים. באמצעות חיישנים אשר הפעילו גלאי תנועה ולחץ על המכונית בשעת מעשה, המכשיר שפיתח יכול היה לחולל רעש גדול כדי להסב תשומת לב רחבה לגנב המכונית, כמו הפעלת הצופר והפעלת הקלטה והשמעה של קול המאיימות ומזהירות של הגנב. המכירות של החברה צמחו ממיליון דולר בשנה הראשונה לכ-14 מיליון דולרים בשנת 1989.
ביוגרפיה > תחילת דרכו הפוליטית

עם מעורבותו בחברות אלקטרוניקה וסחר בין צרכנים, הפך עיסא לפעיל פוליטי. הוא נסע לוושינגטון הבירה כדי לבצע שדלנות בקונגרס של ארצות הברית, והפך לאחד התורמים הגדולים בקליפורניה עבור מועמדי המפלגה הרפובליקנית. בשנת 1996 היה יושב ראש הקמפיין להעברת "הצעה 209", מעין משאל עם בקרב תושבי קליפורניה שקבע כי יש לאסור על מוסדות ציבור מדינה להביא בחשבון גזע, מין או מוצא אתני בתחומי העבודה, הקבלות או החינוך הציבוריים. הוא היה גורם מכריע בשכנוע המפלגה הרפובליקנית לקיים את כינוס הוועדה הרפובליקנית הלאומית בסן דייגו לקראת הבחירות לנשיאות ארצות הברית 1996.
מסע הבחירות הראשון של עיסא לתפקיד ציבורי היה ב-1998, כאשר התמודד למועמדות המפלגה הרפובליקנית לייצוג קליפורניה בסנאט של ארצות הברית מול הסנאטורית הדמוקרטית המכהנת ברברה בוקסר. הוא הוציא 10 מיליון דולר מכספו האישי במהלך מסע הבחירות, והתמודד נגד גזבר מדינת קליפורניה מאט פונג, חבר הקונגרס פרנק ריגס ושלושה מתמודדים אחרים. מטה הבחירות של פונג גייס תרומות בסך 3 מיליון דולר, וקבל כי עושרו של עיסא יצר שדה-פעולה לא יחסי (בנוסף לעשרת מיליוני הדולרים האישיים של עיסא, קיבל תרומות בסך 400,000 דולר נוספים). דוברו של עיסא טען מנגד כי הכסף נדרש כדי להתגבר על המוניטין הרב של פונג ברחבי קליפורניה. עיסא הפסיד בבחירות המקדימות לפונג, שזכה ב-45% מהקולות, בעוד עיסא נותר לא הרחק מאחור עם כ-40 אחוזים. ריגס גרף 10% מהקולות. סקר בסן פרנסיסקו שבוצע בקלפיות הראה כי מספר גדול של אמריקאים-אסייתים, המצביעים בדרך כלל בבחירות המקדימות של המפלגה הדמוקרטית, חצה את הקווים לעבר הרפובליקנים כדי לסייע אסטרטגית לפונג, ששורשיו נטועים בסין.
מרסי קפטר

מרסיה קרוליין קפטר (באנגלית: Marcia Carolyn Kaptur; נולדה ב-17 ביוני 1946) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס התשיעי של מדינת אוהיו, ברציפות מאז 1983. קפטר היא חברת המפלגה הדמוקרטית.
בהווה היא ממלאת תקופת כהונתה ה-21 בבית הנבחרים, והיא האישה הוותיקה ביותר בבית הנבחרים והוותיקה ביותר מבין משלחת מדינת אוהיו לשני בתי הקונגרס. בכלל, היא הוותיקה מבין נשות הקונגרס ובעלת הכהונה הארוכה ביותר בהיסטוריה של ארצות הברית אי פעם. מבין 435 חברי בית הנבחרים, קפטר היא הרביעית הכי ותיקה.
ביוגרפיה

קפטר נולדה ביוני 1946 בטולידו שבאוהיו, בתם של אנסטסיה דלורס (לבית רוגובסקי) וסטיבן ג'ייקוב קפטר, זוג אמריקאים ממוצא פולני. אמה הייתה פעילת זכויות עובדים בענף הרכב ובבעלות משפחתה הייתה מכולת. קפטר החלה להתנדב במפלגה הדמוקרטית של אוהיו כבר בגיל 13. ב-1964 סיימה את לימודיה באקדמיית סנט אורסולה, והייתה לראשונה מבני משפחתה ללמוד בקולג'. היא קיבלה תואר ראשון מאוניברסיטת ויסקונסין–מדיסון ב-1968 ותואר שני בתכנון ערים ואזורים מאוניברסיטת מישיגן ב-1974. ב-1981 השלימה לימודי דוקטורט במכון הטכנולוגי של מסצ'וסטס.
בשנים 1969–1974 הייתה חברה בוועדת התכנון של טולידו-מחוז לוקאס, ובשנים 1975–1977 הייתה מנהלת תכנון במרכז הלאומי לעניינים אתניים עירוניים שנוסד בידי הכומר הקתולי והפעיל החברתי ג'ינו בארוני. בהמשך שימשה כיועצת למדיניות פנים במשרד הרשות המבצעת של נשיא ארצות הברית ג'ימי קרטר. בעודה לומדת במכון הטכנולוגי של מסצ'וסטס, החליטה קפטר להתמודד נגד חבר הקונגרס הרפובליקני אד ובר לקראת בחירות 1982 לקונגרס של ארצות הברית. היא גברה עליו בבחירות הכלליות עם קרוב ל-60% מקולות הבוחרים והושבעה לקונגרס לראשונה בראשית ינואר 1983. ב-1984 ניצבה בפני יריב רפובליקני חזק יותר, המטאורולוג והמנחה בערוץ WTVG פרנק ונר, אשר בסופו של דבר ניצחה גם אותו ברוב של 55%. היא נבחרה לקונגרס כל שנתיים מאז 1982.
ב-10 בדצמבר 1987 הציגה קפטר בפני בית הנבחרים את חוק זִיכְרוֹן מלחמת העולם השנייה. החקיקה התירה לוועדה האמריקאית למצבות קרב להקים את אנדרטת מלחמת העולם השנייה בוושינגטון הבירה, אולם מכיוון שלא הוחלט על הצעת החוק בטרם סיום מושב הקונגרס, החוק לא נכנס לתוקפו. קפטר הציגה חקיקה דומה ב-1989 וב-1991, אך הצעות חוק אלה לא עברו את תהליך החקיקה המלא. לקראת הבחירות לנשיאות ארצות הברית 1996, המועמד העצמאי רוס פרו הציע לקפטר להיות עמיתתו למירוץ ולמעשה מועמדת לתפקיד סגן נשיא ארצות הברית, אך קפטר לבסוף מיאנה.
קפטר התנגדה לחוק החירום לייצוב כלכלת ארצות הברית לשנת 2008, ובאופן עקבי היא תומכת בהצעות חוק להרחבת ההוצאות הכספיות של הכוחות המזוינים של ארצות הברית. היא הייתה מהתומכים הראשונים של האביב הערבי, ונתנה את חסותה להחלטה של בית הנבחרים שבירכה ושיבחה את אזרחי מצרים על המהפכה שלהם נגד נשיא מצרים חוסני מובארכ. היא הייתה תומכת בחירויות אזרחיות בתקופתה בבית, והצביעה נגד מספר הרחבות של חוק הפטריוט. קפטר הוקיעה את האלימות של ארגון הטרור חמאס בעת מבצע עמוד ענן ועמדה על זכותה של מדינת ישראל להגנה עצמית. במהלך הבחירות לנשיאות ארצות הברית 2016 תמכה ראשית במתמודד ברני סנדרס, ואף הציגה אותו במהלך עצרת בחירות בטולידו. עם זאת, אחרי שמזכירת המדינה של ארצות הברית לשעבר הילרי קלינטון זכתה במועמדות המפלגה הדמוקרטית, הביעה בה קפטר את תמיכתה.
ב-10 במרץ 2020 הודיעה קפטר על תמיכתה במועמדותו של ג'ו ביידן לנשיאות ארצות הברית.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  KAPTUR, Marcia Carolyn, באתר ההיסטוריה, האמנות והארכיונים של בית הנבחרים של ארצות הברית (באנגלית)
↑  ג'יימס ברוק, Perot to Pick a Running Mate Any Day Now, באתר הניו יורק טיימס, 30 באוגוסט 1996 (באנגלית)
↑  Candidate Profiles - Rep. Marcy Kaptur, באתר www.aaleadershipcouncil.org (באנגלית)
↑  Congresswoman Kaptur Denounces Rocket Attacks, Affirms Israel's Right to Self-Defense, באתר הרשמי של מרסי קפטר (באנגלית)
↑  יאמיץ' אלקינדור, Bernie Sanders Praises Ruling Allowing 17-Year-Olds to Vote in Ohio, באתר הניו יורק טיימס, 11 במרץ 2016 (באנגלית)
↑  ליז סקאלה, Kaptur endorses Biden for president, באתר טולידו בלייד, 10 במרץ 2020 (באנגלית)
| --- | --- |
בקרת זהויות :  NLI: 987007436781205171  ISNI: 0000 0000 2554 2691  LCCN: n85119479  SNAC: w6d00nqt  US Congress: K000009  VIAF: 67897693   WorldCat (עם VIAF): 67897693
בן קליין

בנג'מין לי קליין (באנגלית: Benjamin Lee Cline; נולד ב-29 בפברואר 1972) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השישי של קהיליית וירג'יניה, ברציפות מאז 2019. קליין, חבר המפלגה הרפובליקנית, מייצג צפון-מערב וירג'יניה, במחוז בחירה בו שוכנות הערים רואנוק ולינצ'בורג. טרם היבחרו לקונגרס היה חבר בית הנבחרים של וירג'יניה בין השנים 2002–2018.
ביוגרפיה

קליין נולד ב-29 בפברואר 1972 בסטילווטר שבאוקלהומה, וגדל במחוז רוקברידג' שבווירג'יניה. הוא בנם של פיליפ ל. קליין וג'ולי קליין. בשנת 1990 השלים את לימודיו התיכוניים בתיכון לקסינגטון, וב-1994 קיבל תואר ראשון ממכללת בייטס השוכנת בלואיסטון שבמיין. בשנת 2007 השלים לימודי תואר שני במשפטים מבית הספר למשפט של אוניברסיטת ריצ'מונד. בשנים 2002–2007, כולל בעת היותו סטודנט למשפטים, היה קליין נשיא "NDS Corporation", חברה בווירג'יניה המספקת סיוע במכירות ובשיווק לבתי עסק כפריים במרשתת. משתמו לימודי המשפטים שלו, קליין התמנה לתובע מדינתי במחוז רוקינגהאם ובעיר האריסונברג עד 2013. טרם היבחרו לקונגרס הוסיף להיות עורך דין פרטי.
ב-26 בנובמבר 2002 החל קליין את כהונתו כנציג מחוז הבחירה ה-24 בבית הנבחרים של וירג'יניה, אחרי שנבחר בבחירות מיוחדות בעקבות התפטרותו של יו"ר בית הנבחרים המדינתי ואנס וילקינס, שעזב את החיים הפוליטיים לאחר האשמות בדבר הטרדה מינית. בשנת 2003, הציג קליין חקיקה העוסקת במאסר על תנאי בגין החזקת משקאות משכרים עבור קטינים. בשנת 2006 העניק את חסותו ל-"HB1125", הצעת חוק שיצרה חופשת מס קנייה בבתי הספר של וירג'יניה, ול-"HB1135", שאפשרה לחיילי הכוחות המזוינים של ארצות הברית המוצבים בקהילייה לקבל שכר לימוד בווירג'יניה. במהלך כהונתו היה חבר בוועדות המסחר והעבודה, המשפטים, והכספים – ואף ישב בראשות ועדת הצבא, המשטרה ובטיחות הציבור.
בנובמבר 2017 הכריז קליין כי בכוונתו להתמודד לבית הנבחרים של ארצות הברית במחוז הקונגרס השישי של וירג'יניה, במקומו של חבר הקונגרס הפורש בוב גודלאט. במהלך הבחירות המקדימות של המפלגה הרפובליקנית יריבתו העיקרית הייתה סינת'יה דנבר. לאחר פריימריז עיקש בין השניים ניצח קליין את דנבר עם 52.62% מקולות הבוחרים. ביום בחירות האמצע ב-2018 ניצח קליין את ג'ניפר לואיס, מועמדת המפלגה הדמוקרטית, וגרף 59.8% מקולות הבוחרים. הוא הושבע לתפקידו עם התכנסות הקונגרס ה-116 של ארצות הברית, בראשית ינואר 2019.
בדצמבר 2020 נמנה קליין בין 126 חברי בית הנבחרים מהמפלגה הרפובליקנית שחתמו על מכתב ידידי בית המשפט לשם הבעת תמיכה בתיק "טקסס נגד פנסילבניה", תובענה ייצוגית שהוגשה לבית המשפט העליון של ארצות הברית בניסיון לערער על תוצאות הבחירות לנשיאות ארצות הברית 2020 במספר מדינות מתנדנדות, בהן ג'ו ביידן ניצח את הנשיא המכהן דונלד טראמפ. בית המשפט העליון מיאן לדון בתיק על סמך שלטקסס אין זכות עמידה לערער על תוצאות בחירות במדינה אחרת, על סמך פרק 3 לחוקת ארצות הברית.